Onherstelbaar verbrokkel en onversoenbaar | Netwerk24
In die hoogste skeihof in die Republiek van Suid-Afrika staan die twee partye teenoor mekaar: Die verweerder is geklee in 'n narrepak van groen, geel en swart; die eiser, tam en verwese, dra volgens beskikbare sensussyfers 57 miljoen lanferbande om die arm. Of wag, die verweerder het nie opgedaag nie.
Dit mag wees dat sy bloulig-kavalkade teëspoed opgetel het of oudergewoonte laat is, of daar is die uiters skraal moontlikheid dat die skeisaak vanweë die een of ander duistere mirakel verander het van bestrede na onbestrede en sy teenwoordigheid dus oorbodig sou wees.
Die regsverteenwoordiger namens die eiser skuif aan stapels papiere op die lessenaar en kyk nie eens op toe die regter vra of dié huwelik werklik onherstelbaar verbrokkel het nie. 'n Voor-die-hand-liggende-vraag verdien nie eintlik 'n antwoord nie.